**Adjectivul**

**Adjectivul** este o parte de vorbire flexibilă a cărei principală caracteristică este aceea că indică o însușire a unui obiect. Așadar, acesta apare însoțit de un substantiv, pe care îl determină și cu care se acordă în gen, număr și caz. Când nu se află lângă substantivul determinat, adjectivul este legat de acesta prin articolul demonstrativ (exemplu: fata cea frumoasă).

**Clasificare adjective**

Adjectivele se pot clasifica:

**După declinare**

Astfel, există adjective:

**Variabile**: își schimbă forma în funcție de gen, număr și caz (exemplu: puternic, puternică, puternici, puternice)

**Invariabile**: rămân la aceeași formă, indiferent de gen, număr și caz. De obicei, aceste adjective sunt împrumutate din limbi străine.

Exemple: gri, bordo, dulce, precoce, vivace

**După origine, adjectivele se împart în următoarele categorii:**

**Adjective propriu-zise**
Exemple: frumos, colorat, bun, interesant, amar

**Adjective pronominale**: provin din pronumele care determină substantivul și se împart în:

**Adjective demonstrative**

Exemple: copilul acesta, eleva cealaltă

**Adjective nehotărâte**

Exemple: unele fete, fiecare copil

* **Adjective posesive**

Exemple: prietenul meu, copiii lor, vecinii noștri

**Adjective negative**

Exemple: niciun om, nicio lucrare

**Adjective de întărire**

Exemple: profesorul însuși, eleva însăși

**Adjective relative**

Mă întreb/ ce emisiune te interesează.

**Adjective interogative**

Exemplu: Care țară din lume nu are o istorie tumultuoasă?

**După structură**

**Adjective simple**

Aceste adjective sunt formate dintr-un singur cuvânt.

Exemple: rău, sănătos, acru, fascinant, inteligent

**Adjective compuse**

Adjective compuse scrise cu cratimă

Exemple: adjectiv + adjectiv (alb-negru, științifico-fantastic), adverb + adjectiv (rău-platnic, sus-pus)

Adjective compuse scrise într-un singur cuvânt

Exemple: adverb + adjectiv (binemeritat, răufăcător, binevenit), a + tot + adjectiv (atotștiutor, atotfăcător), ne + mai + adjectiv (nemaiauzit, nemaipomenit), precum și adjective constituite din elemente de compunere lipsite de sens de sine stătător și un adjectiv simplu (semiînchis, bianual, multidezvoltat)

* Locuțiuni adjectivale

Locuțiunile adjectivale reprezintă o grupare formată din două sau mai multe cuvinte care, împreună, au valoarea unui adjectiv și se comportă ca un adjectiv. Acestea pot fi însoțite de articolul demonstrativ (omul cel cu carte) și pot avea grade de comparație (culoarea mai bătătoare la ochi).

Exemple: de bună credință, bătut în cap, cu scaun la cap

**Acordul adjectivului cu substantivul**

Adjectivul se va acorda în mod obligatoriu în gen, număr şi caz cu substantivul sau pronumele determinat, după cum urmează:

Exemplu: om furios – femeie furioasă – oameni furioși

Când ne confruntăm cu o situație în care adjectivul face referire la varii substantive (nume de ființe) de genuri distincte, masculinul are prioritate.

Exemplu: Băiatul și fata vecinei sunt gălăgioși.

În această situație, se va evita plasarea adjectivului la genul masculin, numărul plural, în poziția imediat următoare față de substantivul feminin. Astfel, pentru evitarea confuziilor și a exprimării forțate, vom alege formulările de tip „pisicile și câinii jucăuși”, nu „câinii și pisicile jucăuși”.

**Gradele de comparație ale adjectivului**

Adjectivele pot avea unul din trei grade de comparație (în funcție de nivelul la care se manifestă însușirea denumită de către adjectiv):

**Pozitiv**

Acest grad de comparație arată, pur și simplu, însușirea unui obiect, fără ca aceasta să fie comparată cu însușirea altui obiect (sau cu cea a aceluiași obiect, manifestată într-un context diferit).

Exemple: înghețata *rece*, cer *luminos*, drum *lung*

**Comparativ**

Acest grad de comparație exprimă intensitatea însușirii exprimate prin adjectiv, comparativ cu alte obiecte (sau cu aceeași însușire când obiectul de află într-o situație diferită) și este de trei feluri:

Comparativ de superioritate: mai + adjectiv

Exemple: *mai scurt, mai bogat, mai frumos*

Comparativ de inferioritate: mai puțin + adjectiv

Exemple: *mai puțin scurt, mai puțin bogat, mai puțin frumos*

Comparativ de egalitate: la fel de, tot așa de, tot atât de + adjectiv

Exemple: *la fel de scurt, tot așa de bogat, tot atât de frumos*

**Superlativ**

Gradul de comparație superlativ indică însușirea denumită de adjectiv, aflată la nivelul cel mai înalt sau scăzut posibil, fiind de două feluri:

**Superlativ relativ** (cel mai înalt grad al trăsăturii unui obiect, când este comparată cu aceeași trăsătură sau o alta)

Exemple: *cel mai înalt* (superlativ relativ de superioritate)*, cel mai puțin simpatic*(superlativ relativ de inferioritate)

**Superlativ absolut**

Acest grad de comparație exprimă trăsătura denumită de adjectiv, manifestată la cel mai înalt nivel posibil, fără a fi comparată cu trăsăturile altui obiect (sau cu cele ale aceluiași obiect, manifestate într-un context diferit).

Exemple: superlativ absolut exprimat prin adverbe și locuțiuni adverbiale legate de adjectiv prin prepoziția *de* (*extrem de loial, grozav de isteț, teribil de inteligent, groaznic de rece*), prin expresii ce conțin un substantiv (*frumoasă foc, român sadea*), prin repetarea adjectivului (*viteaz, viteaz*) sau prin lungirea vocalelor ce intră în compoziția adjectivului (*luuuuuuuung*)

Există și adjective fără grade de comparație. Acestea:

Exprimă caracteristici care nu pot fi comparate, întrucât ele însele sugerează un anume grad de comparație: *egal, întreg, perfect, desăvârșit, secundar*

Reprezentau forme ale comparativului sau ale superlativului în limba latină: *superior, inferior, major, maxim*

**Funcțiile sintactice ale adjectivului**

Adjectivul poate avea următoarele funcții sintactice:

**Atribut adjectival**: Am văzut un copac *înalt*.

**Nume predicativ**: Viața este *grea*.

**Complement indirect**: *Din timidă* a devenit îndrăzneață.

**Complement circumstanțial de timp**: *De mic* era inteligent.

**Complement circumstanțial de mod**: Juriul este de acord că băiatul este mai mult *arătos*decât *talentat*.

**Complement circumstanțial de cauză:** Cântă de *fericită*.

Când se află înaintea substantivului determinat, adjectivul preia articolul acestuia.

Exemple:

fat*a* *deșteaptă* – deșteapt*a fată*

*un* băiat *frumos* – *un* *frumos*băiat

**Schimbarea valorii gramaticale a adjectivului**

Adjectivul își poate **modifica valoarea gramaticală** astfel:

prin **substantivizare**(devine substantiv)

„*Leneșul* mai mult aleargă”. (articol hotărât)

Cel *leneș* mai mult aleargă. (articol demonstrativ)

Un *leneș*nu ajunge niciodată departe în viață. (articol nehotărât)

Poate deveni **adverb**:

Elevul scrie citeț. (adverb de mod, funcție sintactică de complement circumstanțial de mod)